Ændret forslag til Europa-parlamentets og Rådets forordning om EF-statistikker over indkomstforhold og levevilkår (EU-SILC) (forelagt af Kommissionen i henhold til EF-traktatens artikel 250, stk. 2)

2001/0293 (COD)

Ændret forslag til EUROPA-PARLAMENTETS OG RÅDETS FORORDNING om EF-statistikker over indkomstforhold og levevilkår (EU-SILC)

1. Baggrund

Forslag sendt til Europa-Parlamentet og Rådet (KOM(2001) 754 endelig - 2001/0293(COD)): 13. december 2001

Udtalelse fra Det Økonomiske og Sociale Udvalg: 24. april 2002

Udtalelse fra Europa-Parlamentets førstebehandling: 14. maj 2002

2. Formålet med Kommissionens forslag

Fra højeste politiske sted er der blevet anmodet over statistikker om indkomstforhold og levevilkår og, mere specielt, indikatorer for fattigdom og social udstødelse. Artikel 136, 137 og 285 i traktaten om oprettelse af Det Europæiske Fællesskab henviser til behovet for statistikker over indkomstforhold, levevilkår og social udstødelse. Desuden er bekæmpelse af fattigdom prioriteret meget højt i konklusionerne fra Det Europæiske Råds møde i Lissabon (23.-24. marts 2000), Nice (7.-9. december 2000), Stockholm (23.-24. marts 2001) og Laeken (14.-15. december 2001). I disse konklusioner opfordres Rådet og Kommissionen desuden til at fremme en bedre forståelse af social udstødelse på grundlag af alment accepterede indikatorer, som kan måle fremskridtene.

Det er på denne baggrund, Kommissionen har udarbejdet et "fællesskabshandlingsprogram til fremme af medlemsstaternes samarbejde om bekæmpelse af social udstødelse", som har til formål at fremme "indsamling og formidling af sammenlignelige statistikker i medlemsstaterne og på EU-plan". I Europa-Kommissionens meddelelse om strukturelle indikatorer (KOM(2000) 594) lægges samme linje.

I perioden 1994-2001 blev den europæiske husstandspanelundersøgelse (ECHP) anvendt til at opfylde disse politiske behov. På baggrund af behovet for at ajourføre indholdet efter de nye politiske krav og på baggrund af behovet for en operationel forbedring, hovedsagelig af de udarbejdede datas aktualitet, besluttede man i juni 2000 at iværksætte projektet EU-SILC (statistikker over indkomstforhold og levevilkår).

3. Kommissionens udtalelse om Europa-Parlamentets ændringer

3.1. Ændringsforslag, som Kommissionen godtager

Kommissionen indvilliger i at tage hensyn til ændringsforslag 1 (vedrørende betragtning 2), 4 (bilag I, del 1 (husstandsoplysninger), området "Bruttoindkomst-komponenter på husstandsniveau, inklusive bruttoindkomst for lønmodtagere og selvstændige (monetære og ikke-monetære), arbejdsgiveres bruttosocialforsikringsbidrag, beregnet lejeværdi, ejendomsindkomst, løbende betalte/modtagne overførsler, anden bruttoindkomst og rentebetalinger"), 5 (bilag I, del 1 (husstandsoplysninger), området "Boligrelaterede restancer og andre restancer"), 6 (bilag I, del 1 (husstandsoplysninger), området "Ikke-monetære afsavnsindikatorer, inklusive problemer med at få det til at løbe rundt, omfanget af gæld og ufrivillig mangel på elementære nødvendigheder"), 8 (bilag I, del 1 (husstandsoplysninger), området "Boligtype, besiddelsesform og boligforhold"), 11 (bilag I, del 2 (personoplysninger), området "Anden nuværende beskæftigelse"), og 12 (bilag I, del 2 (personoplysninger), området "Sundhed (generel tilstand og kroniske sygdomme eller lidelser)"), der blev vedtaget af Europa-Parlamentet på plenarmødet den 14. maj 2002.

3.2. Ændringsforslag, som Kommissionen delvist eller principielt godtager

Ændringsforslag 2 (vedrørende artikel 2, litra l), definitionen af bruttoindkomst)

Kommissionen godtager i princippet ændringsforslag 2, forudsat at det omformuleres som følger: "den samlede bruttoindkomst omfatter husholdningens samlede monetære og ikke-monetære indkomst i en bestemt "indkomstreferenceperiode"".

Ændringsforslag 3 (bilag I, del 1 (husstandsoplysninger), området "Grundlæggende husstandsdata, inklusive oplysninger om lokalområdet")

Kommissionen godtager i princippet ændringsforslag 3, forudsat at det omformuleres som følger: "Grundlæggende husstandsdata, herunder oplysninger om urbaniseringsgraden".

Ændringsforslag 7 (bilag I, del 1 (husstandsoplysninger), området "Fysisk og socialt miljø (kriminalitet, forurening og støj)")

Kommissionen godtager i princippet ændringsforslag 7, forudsat at det omformuleres som følger: "Fysisk og socialt miljø, herunder boligproblemer, usikkerhed, forurening og støj".

Ændringsforslag 10 (bilag I, del 2 (personoplysninger), områderne "Grundlæggende erhvervsoplysninger om nuværende beskæftigelsessituation og nuværende hovedbeskæftigelse" og "Grundlæggende oplysninger om beskæftigelsessituation i indkomstreferenceperioden")

Kommissionen godtager i princippet ændringsforslag 10, forudsat at det omformuleres som følger: "Grundlæggende erhvervsoplysninger om nuværende hovedbeskæftigelsessituation og nuværende hovedbeskæftigelse" og "Grundlæggende tværfaglige oplysninger om beskæftigelsessituation i indkomstreferenceperioden".

3.3. Ændringsforslag, som Kommissionen afviser

Ændringsforslag 9 (bilag I, del 2 (personoplysninger), området "Uddannelse (ISCED-klassifikation)" og "Forældreuddannelse (ISCED-klassifikation)")

Kommissionen indvilliger i at præcisere, at ISCED-klassifikationen er omfattet at uddannelsesområdet, men ønsker ikke at medtage forældreuddannelse.

4. Konklusion

I henhold til EF-traktatens artikel 250, stk. 2, ændrer Kommissionen sit forslag til SILC-forordningen som ovenfor angivet.